En tank med plads til 120.000 liter rapsolie gik i brand på en fabrik tæt på Dronninglund.

Mandag middag opstod der brand ved rapsoliefabrikken lige nord for Agersted i Vendsyssel. Nordjyllands Beredskab modtog klokken 12.10 en anmeldelse om brand i en tank med rapsolie. Tanken har en kapacitet på 120.000 liter, men ifølge indsatsleder Bo Isaksen ved Nordjyllands Beredskab, var der cirka 80.000 liter i tanken, da brandvæsnet havde været i gang. - Fabrikkens medarbejdere havde været i gang med at holde flammerne i skak, inden vi ankom til stedet, og her et par timer senere er vi ved at forlade stedet, fortæller Bo Isaksen. Muligvis selvantændelse Det vides ikke med sikkerhed, hvordan branden opstod, men ifølge Bo Isaksen tyder meget på en selvantændelse. - Vi ved, at rapsolie kan selvantænde, hvis de rigtige betingelser er til stede. Og det har de været i dette tilfælde. Derfor tror vi, at der er tale om en selvantændelse. Tre medarbejdere fik behandling af reddere på stedet for at være sikker på, at ingen lider af røgforgiftning. Umiddelbart er ingen personer kommet til skade, forklarer indsatsleder Bo Isaksen.